हिसार. प्रदेश की एकमात्र चौधरी चरण सिंह हरियाणा एग्रीकल्चर यूनिवर्सिटी के कुछ विभाग या सेंटर एक बार फिर नए संस्थान का हिस्सा बन सकते हैं। करनाल में बनने वाली नई हॉर्टिकल्चर यूनिवर्सिटी के निर्माण के लिए एचएयू के ही रीजनल रिसर्च सेंटर उचानी को चुना गया है। यूनिवर्सिटी शिक्षक संघ ने इसका विरोध जताते हुए सवाल उठाए हैं।
पंजाब एग्रीकल्चर यूनिवर्सिटी के रीजनल सेंटर से वर्ष 1970 में एचएयू का निर्माण किया गया था। लगातार शोध और फसलों की नई-नई वेरायटियां देने में देश में ही नहीं, बल्कि एशिया की बेहतरीन यूनिवर्सिटियों में इसका नाम शुमार हो गया। यूनिवर्सिटी में एग्रीकल्चर काॅलेज, बेसिक साइंस काॅलेज, वेटरनरी काॅलेज, एनीमल साइंस काॅलेज, होम साइंस काॅलेज और एग्रीकल्चर इंजीनियरिंग काॅलेज के साथ स्पोर्ट्स काॅलेज भी था।
पहले स्पोटर्स काॅलेज बंद हुआ। इसके बाद हुड्डा सरकार ने वेटरनरी यूनिवर्सिटी बनाने की घोषणा कर दी। यूनिवर्सिटी बनी, पर इसका नुकसान एचएयू को हुआ क्योंकि नई यूनिवर्सिटी बनाने के नाम पर उसके काॅलेज आैर कर्मचारी नई यूनिवर्सिटी में शामिल कर लिए गए। वेटरनरी काॅलेज व एनीमल साइंस काॅलेज के साथ-साथ बेसिक साइंस काॅलेज के भी कुछ विभाग और शिक्षक-कर्मचारी नई यूनिवर्सिटी के तहत दे दिए गए। बेशक नई वेटनरी यूनिवर्सिटी के रूप में लुवास का नाम सामने आ गया हो लेकिन आज भी यह एचएयू के प्रांगण में ही चल रही है।
नई यूनिवर्सिटी को मिल सकता है रीजनल सेंटर
भाजपा सरकार ने भी प्रदेश में हॉर्टिकल्चर यूनिवर्सिटी के नाम नई यूनिवर्सिटी खोलने की घोषणा की थी। घोषणा के अनुरूप सरकार ने यूनिवर्सिटी खोलने का काम शुरू कर दिया है, लेकिन निशाने पर फिर से एचएयू ही है। नई यूनिवर्सिटी के लिए सरकार ने एचएयू के रीजनल रिसर्च सेंटर उचानी को चुना है और उचानी सेंटर को करनाल के ही एक गांव मूणक में शिफ्ट करने के निर्देश दिए हैं। वहीं शिक्षकों का भी मानना है कि नई यूनिवर्सिटी बनाने के लिए सरकार एचएयू के दो-तीन विभाग ले सकती है।
शिक्षक-कर्मचारियों का भी हो सकता है बंटवारा
एचएयू के कार्यरत शिक्षकों व कर्मचारियों को आशंका है कि नई यूनिवर्सिटी के साथ ही उनका भी बंटवारा हो सकता है। लुवास की तरह सरकार नई भर्तियां करने के बजाए एचएयू से ही स्टाफ को नई यूनिवर्सिटी में शिफ्ट कर सकती है। शिक्षकों का कहना है कि अगर सरकार को नई यूनिवर्सिटी बनानी है तो नई जगह निर्माण के साथ-साथ नए शिक्षकों व नए कर्मचारियों की भर्तियां करे। उचानी सेंटर शिफ्ट करने के विरोध में हौटा के पदाधिकारी भाजपा के प्रदेश अध्यक्ष को भी ज्ञापन दे चुके हैं।
हौट के अध्यक्ष डॉक्टर राज सिंह ने कहा कि हरियाणा प्रदेश इतना बड़ा राज्य नहीं है कि यहां हॉर्टिकल्चर के लिए नई यूनिवर्सिटी बनाई जाए। एचएयू के होते हुए हॉर्टिकल्चर यूनिवर्सिटी का कोई औचित्य नहीं है। एचएयू शिक्षक संघ इसका विरोध करता है और उचानी रीजनल सेंटर को वहीं रखने की मांग करता है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva